
'TWEEN CLYDE AND TWEED 



BY 

GILBERT RAE 



Book o' mine. Book o' my liairt. 

Ye 're gaun (urth alans 
And I wistna— the wund may blaw ony airt 

But, come sun or rain,' 
Aye mind, wee book, o' my soul ye "re pairt 

And — my very ain. 

TO 
THE RIGHT HON. 

SIR DONALD MACLEAN, K.B.E., M.P., 

AND 

COLONEL JOHN BUCHAN 

WV snaw the hitts are cappit, 

The Tweed gangs lauchin' by, 
The glen, wV glory happit, 

Staun's 'neath a wintry sky. 
Yestreen, when wild ondingin' 

O' snaw swept up Tweedsmuir, 
The birds turned frae their singin' 

To chirp a winter prayer. 

We turn frae scenes enraptured, 

Where whaups weep ower the tarns, 
Frae glories that were captured 

Within the House o' Barns. 
Oh, wizard, bauld in story. 

Son 0* the heath arC jell. 
What maitter Whig or Tory — 

Here 's to yer ain dear seV. 



An* you, the truth hame-bringer, 

The shepherd o' State lambs, 
There 's no' a sweeter singer 

O* legislative psalms. 
Yer hairt is richtly placit. 

Sir Donald, true Maclean, 
The storms o' war ye 've facit. 

Ay, ye are a' oor ain. 

Sae in this place o' pleesure, 

Auld Peebles by the Tweed, 
Yer legs baith wrax at leisure. 

There *s nae ca' noo for speed. 
We 're here to cock oor bonnet, 

Thenk God that Scotland 's free. 
An', o' the sum that 's emit. 

To haun' a pairt to thee. 



INTRODUCTION 

At the request of many friends these verses venture 
upon the rugged path of publication. 

To Colonel John Buchan, whose benediction has 
been pronounced upon them, I tender sincere thanks. 

But it is to Mr. Galloway Kyle, Editor of The 
Poetry Review, a journal full of literary inspiration 
and poetic truth, whose name is redolent of a country- 
side beloved of all, I am indebted most. It was 
Mr. Kyle's kindly sympathy that made publication 
possible. 

There are scenes in this beautiful land that the 
leal Scot holds for ever dear. To each there is one 
glen only that is the fairest, and the Tweed herd 
believes the wild roses that bloom on his own hill- 
side to be the sweetest of all. The pieces contained 
in this volume are, for the most part, of the Border- 
land. And if the hills that guard the infant Tweed 
be lifted up above all others, lay the blame to love's 
devotion — for love is blind. 

As a mother, greatly fearing, watches the outgoing 
into a strange, untried experience of a child held 
very dear, so too at this hour my heart bids fare- 
well and Godspeed to these outpourings of my 
soul. 

GILBERT RAE. 

BiGGAR, Lanarkshire. 

AN AULD BORDER DYKER'S PRAYER 

I *VE a cauld, hard hairt like the muckle stanes 

That lie on the Border Hills, 
An' the stoun o* age creeps through my banes. 

An' the soul wi' langin' fills. 

An* the soul wi' langin' fills 
For the easin* o' the load. 

That the hand o' time for ever shuils 
'Neath Thy hammer-stroke, O God. 

It 's a lang, lang road that leads to hame. 

An' the dykes are crumlin' doon. 
But, Lord, yer luve is aye the same 

To a thochtless Border loon. 

To a thochtless Border loon. 
An' a dyker far frae grace, 

Wha canna see for daith's dark froon 
The bonnie restin'-place. 

I 've dyket lang on a cauld hill-end. 

An' my back is booed wi' care. 
But weel I ken what here I bend 

Will a' be strauchent there. 

Will a' be strauchent there. 
By the hairt that lo'es us a' ; 

Whaur the storms o' life will come nae mair. 
Or the tears o' grief doonfa'. 

A I 



'TWEEN CLYDE AND TWEED 

There *s a dyke o' luve in anither land 

A bield an' a cirdin' fauld, 
A staff o' houp for a shakin' hand. 

An' a dyker growin* auld. 

An' a dyker growin' auld, 
His life's-wark nearly by ; 

Whase hame an' thocht is the hairtsome hald 
Far ayont the starry sky. 

Lord, lay yer dear hand intil mine, 

Sair chackit though mine be. 
An* let the warm saft touch o' Thine 

Fa' licht on sic as me. 

Fa* licht on sic as me, 
Wha kensna hoo to pray, 

But tremblin* waits by the jummlin' sea. 
For the brekin* o* the day. 



TO A BIRD SINGING IN A BLINK OF 
SUNSHINE IN EARLY WINTER 

Bird in the blink o* sun, singin' sae cheery, 

Dinna ye ken, ah ! dinna ye ken. 
That, back o' this sunny 'oor, cauldrife an' dreary. 

Winter will sune be the laird o' the glen S" 

Haws on the hawthorn trees hingin' an* swingin'. 
Ripe wi' a love that is faithfu' an' true. 

Are yours for the pu'in*, when wearied wi' singin' — 
The Lord's ain providin' for wee birds like you. 

Up soars yer happy sang, e'en though the foamin' 
O' sunset is geth'rin' to dee in the west ; 

And angels wi' gentle haun's streetch frae the gloamin'. 
To gether that sang to heaven's valley o* rest. 

Bird in the lift abune, what is 't ye 're cryin' 5" — 
' Hae faith, oh, hae faith in life's lang winter day ; 

Though cauld wunds o' sorrow at sunset gafag sighin', 
Hope lifts her ripe haws by the snaw-drifted way.' 

Sae in love's blink o' sun, singin' for ever 

The sang, happy bird, that ye noo sweetly frame. 

We '11 wait till the sunset fa's fair on the river. 
An' sangs o' life's liltin* are a' gethered hame. 

3 



THE PAIRTIN* 

It 's Spring in the howe o' the hameland yonder, 
Whaur the birds wi' their nests are unco thrang, 
And a mavis sings frae a hairt grown fonder 

A sang — an auld love-sang, 
That mounts to the braes whaur I sit and ponder 

The morn — the morn I gang. 

The reek frae a cot laich doon I *m sichtin'. 
The hame frae whilk I am wae to pairt, 
Whaur a brave lass sits at the gloamin' dichtin' 

Hot tears drawn frae her hairt. 
And the lowin' sun in the west is lichtin'. 

Heaven's airt — Heaven's bonnie airt. 

I hear oor bairn in the credle greetin', 

Dool throws its first lang shadow there ; 

And a wandered lamb sends its mournfu' bleatin', 

Alang the hillside bare. 
And laich in the howm where the burns are meetin' 

A sabbin' fills the air. 

The green-leaved saughs ower the banks are swingin', 
The burn rins on to the muckle sea ; 
The day's fareweel in the dews are hingin' 

Like tear-draps on the lea. 
And a whaup wails oot where the mirk is clingin', 

A lang fareweel to me. 

4 



THE SOUTER'S PARADISE 

They say that heaven is lippin* ower wi' glory, 

Gowden and fair ; 
That bonnie bairns, an' dune fowk auld an' hoary, 

Are singin' there. 
To trauchled hairts dootless it will be sweet 
In burns far yont to lave their weary feet. 

And greet nae mair. 



Alang yon heichts wi' joy I aft ha'e trampit. 
Through happy 'oors ; 

But this back-end I find my auld limbs crampit 
Wi* by-gane shoo'ers. 

Yet in my soul, wi' stoun's that wrax far ben, 

I am yince mair within Drumekier glen, 
Amang the flo'ers. 



I *ve fished the bosom o' Tweed's bonnie river. 

And ken ilk turn ; 
Hev watched the dawnin' on the far hills quiver. 

Syne brek, an' burn. 
Ay, I have Iain ootstreetched upon the braes. 
And heard the Unties wheeplin' oot their praise 

For them wha murn. 
5 



*TWEEN CLYDE AND TWEED 

On Tweedsmuir heichts my bees ha'e preed the 
heather, 

Whase blossoms red 
Seemed like a feast for them an' me thegither. 

By God ootspread. 
Gang whaur men will, for me the hill-ward road 
Will ever be the pastureland o' God, 

Whaur souls are fed. 

Sae let the heaven to whilk my days are airtin' 

Be jist the same ; 
Hills, burns, an' flo'ers, withoot that awfu' pairtin' 

In daith's dark kame.^ 
If I can see the bees through glory wingin'. 
To ither fowk I '11 leave the hairps an* singin* 

When I reach hame. 

1 Kame, a low ridg'e. 



THE SCOTCH HERD 

It grups me maistly when I briest my native hills, 
The stoorin* heather track aneath my feet, 
*Tis then the love o* a* my hairt owerfills. 

An* clings wi' blessin* sweet. 

An* clings wi' blessin* s^veet, 
Abune me nicht an* day, 
Fauldin* aroond its mercy-seat. 
The leal hairts far away. 

A wee hill burn to me for ever rins 

A great big river wi' God's guidness fu*. 

And aft at nichtfa*, 'mang the gowden whins, 

I 've seen a licht brek through. 

I *ve seen a licht brek through. 
As if a lowin* star 
Heaven drappit, lay amang the dew 
To guide me yont the scaur. 

Spellbund I heard a lintie*s cheerie sang 
Yae hairtsome mornin' in the airly spring. 
And evermair, it maitters na' the thrang, 

I hear that wee bird sing. 

I hear that wee bird sing 
Its message frae the braes. 
And meybe whaur my soul seeks wing 
I *11 hear that lintie's praise. 
7 



'TWEEN CLYDE AND TWEED 

I herd the ootmaist hirsel in Dunsyre> 

Whaur brackens on the knowes in simmer wave, 

Whaur freedom hauds the ashes o' its fire. 

Within a martyr's grave. 

Within a martyr's grave, 
Ower whilk the white haur dreeps. 
But nae lood storms that hillward rave. 
Can waken him wha sleeps. 

God in His boondless mercy keep me where 
The cry o' sheep, an' new-born lambs I hear. 
This passin' world wad cheer my hairt nae mair, 

If sic joys werena' near. 

If sic joys werena' near — 
The muirland burns that roll. 
The hill-whaups cry within my ear. 
The heather in my soul. 



HAIRST, 1867 

DoD, but the hairsts were hairtsome then, ' 

In the years round saxty-seeven, 
Wi' the lana scythe-sweep o' buirdly men, 

And the sang frae morn till even. 
In the kindly days o' auld langsyne 

I hae stookit the gowden sheaves, 
Wi* the wee herd laddie, barely nine, 

Makin* bands wi* his sturdy neives. 

I can hear that callant whustlin* yet 

On the croon o' Howslack braes ; 
The stibble field, wi* the dew-draps wet. 

Will be wi' me a* my days. 
I set the corn sheaves north an' sooth : 

Wi' Life it is jist the same — 
Sae the bonnie hairst o* a lang-gane youth 

Is stookit and^ethered hame. 

A freendly bit was the gowden field, 

-When I was young an* Strang ; 
The restin' *oor in the stookit bield. 

The crack, an* the lilted sang 
Are things, yince felt, that only daith 

At the last draucht cairts away ; 
Hoo grand in heaven if a hairst*s sweet braith 

Cam* waftin' up the brae ! 



HAIRST, 1917 

Noo what a chenge in a chengin' world ! 

The glen *s a sair altered place, . 
When an auld dune man, wi' an aith, is whurled 

The airt that is far frae grace. 
There seems nae rest for man or beast. 

Except in the hamely grave, 
Whaur the weary form lies streekit east. 

And the gresses ower him wave. 

I stoitered oot to the gavel-end 

O* my biggin' in the slack ; 
Yestreen my pains seemed on the mend. 

But noo they 're in my back. 
The hairst was on, an' the fields were braw. 

But, lod sake ! what a soond, 
Whaur the sheaves cam' tumlin' raw on raw 

As a fearsome thing gaed roond. 

Twae men twae horses, an' some pairts 

Gang joukin' here and there. 
The corn stalks lyin* a* the airts. 

Or birlin' in the air. 
An' this is hairst ! Thenk God, I 'm auld. 

My workin' days a' dune ; 
Lang syne we laid it fauld on fauld, 

Aneath the hervest mune. 
10 



HAIRST, 1917 

But the bonnie hills bide aye like God, 

Unchengin* to the last ; 
The rinnin* burn, the kirk-yaird road, 

Things o' a happy past. 
The restless world maun scrammel on, 

Ay, there 's something sair amiss ; 
And I wadna swap, for its endless drone, 

A hairst o' peace like this. 



II 



DRUMELZIER 

Big rowin' heichts on ilka haun* are there, 
Whaur weary fowk lift up their langin* een. 
An* lookin' lang feel sorrowfu* nae mair, 

For heav'n draws in atween. 

For heav'n draws in atween ; 

The nichtfa', wat wi' tears. 
And in this glen the Lord at e'en 

Quaites a' oor anxious fears. 

Far up the hope the Powsail sings a sang 
That grups the hairt, an* airts me to the days 
When, steeped in joy, the *oors were streetched lang 

On fair Drumelzier braes. 

On fair Drumelzier braes, 

Whaur ilka weel-kenned road 
Seemed, wi' its windin* fio*ery ways, 

A hill-track hame to God. 

The miller's wheel stan's silent in the glen, 
The croonin* burn aneath it hurries by. 
On yon hillface a seggin' but-an-ben 

Lies open to the sky. 

Lies open to the sky. 

An* through the seepin' haur, 
A hill-whaup, wi' its greetin' cry. 

Gangs sabbih* doon the scaur. 

13 



DRUMELZIER 

Tweed's bonnie water, like the burn that rins 
Frae oot the throhe in oor lang-trysted hame, 
Is aye the Jordan lavin' roond oor sins 

By howms o' dool an' shame. 

By howms o' dool an* shame, 

Whaur hairps on saugh-wands hing. 
An' murnin* hairts gang ower by name 

The sangs they daurna sing. 

The angels airt the morn ower Dawyck fells. 
The simmer sun fa's licht on Merlin's grave. 
And day's lang glory fills the noddin' bells 

That in Mossfennan wave. 

That in Mossfennan wave, 

Whaur, wi' unshodden feet. 
By banks whilk kindly waters lave. 

We pu'd the blossoms sweet. 

An' when at last my langin' hairt wad rest. 
An' Love scores oot my sinnin' frae the scroll. 
Then airt me to the glen I lo'e the best, 

Drumelzier haud my soul ! 

Drumelzier haud my soul ! 

Whaur whaups an* plovers v/eep. 
There whaur the big hills lift-ward roll. 

Leave me in daith's lang sleep. 

THE HAME-COMING 

Bootless ere lang the kirk bells will be jowin', 
When peacefu' days fa' in Glenholm yince mair. 

On dark Cardon they '11 set the brainches lowin', 
An' a' the herds will sing for gledness there. 

An' ilka mither to her hairt will gether, 
Wi' love weel-wechted wi' her prayers an* tears. 

The buirdly son that, stridin' through the heather. 
Comes hame for guid frae a' the bluidy years. 

An off-hand nod will be his faither's greetin'. 
Although the gudeman's soul is swalled wi' pride ; 

A Scotsman's hairt to owerby fowk is cheatin', 
Weel happit lies the manly love inside. 

I '11 ken the 'oor o' the dear lad's returnin'. 
For Kep will scent his maister in the kame,^ 

An', be it nicht, I '11 set a lantern burnin'. 
To cheer my sodger laddie mairchin* hame. 

Last nicht I saw the wintry sun's doon-fa'in'. 

Its flamin* glory swept alang the sky. 
As if in Heaven the simmer wunds were blawin'. 

An' a' the saints o' God were stannin' by. 

1 A low ridge. 
14 



THE HAME-COMING 

I canna thole to think on my bairn deein' 

In ony ither but his mither's airms ; 
An* aft, far yont, my thochts on wings gang fleein'. 

An' syne return a' drookit wi' alairms. 

In lang fore-nichts I *ve heard the angels singin', 
An* whiles there cam* a soondin* like his voice ; 

It 's wrang, I ken, to think on nae hame-bringin* — 
But what o* them wha can nae mair rejoice i 

Hae patience, Lord, I *ve tholed, an' still am 
warslin* ^ 
Wi* a* the dool that comes wi* sinfu' men ; 
But when the wunds o' peace frae Heaven blaw 
wastlin'. 
Oh, airt my laddie hameward doon the glen. 

1 Wrestling. 

THE ROADMAN'S ROUP 

Lay doon yer heavy' burden, wife, ahint this roden 
tree 
I planted when oor merried days were young. 
Though this thorn-hedge may bield us baith frae 
Rouper-Tam's gleg e'e 
It canna kep the clatter o* his tongue. 

Ye wadna gang, my lassie, to the hoose that hauds 
the puir. 
Till free o* debt an' hairt-clean as the day. 
Oh ! wae 's me for the thriftless lad whase sin has 
swept us bare. 
But love is bauld to suffer an' forgi'e. 

I see the yaird is fillin*, an' the auld hoose jammin' fu' ; 

They 're settin' oot yer dishes in a raw. 
Frae han* to han' wi' careless lauch they pass things 
guid as new. 

An' sheets o' linen white as driven snaw. 

The bairns are pu'in* roses red frae aff the gable-end. 
An' thochtless fowk are trampin' 'mong the balm. 
The souter airts his hanjegaun wi' an unco drucken 
bend. 
An' liltin' oot a stanza o' a Psalm. 
i6 



THE ROADMAN'S ROUP 

I 'm hearin* ; ay, I *m hearin* — thenk God ye canna 
hear — 
The rouper's cry across oor auld kail-yaird. 
But weel I ken yer hameless hairt breks wi* the 
tricklin* tear 
That fa's in fareweel blessin' on the swaird. 

The credle, decked wi' yer ain hands, that credled 
oor wee weans 
That a' but yin sleep soond in God's dear hame — 
That saft love's nest, wi' jest and jeer, has swalled a 
packman's gains, 
A wifeless loon that daurna' wed for shame. 

Dod, hoo the rouper's hammer fa's wi' dool upon 
the hairt. 
While we maun stan' ootside for evermair. 
Oh ! that oor souls this nicht, dear wife, wad tak' 
the heavenward airt 
An' wi' oor bairns God's love for ever share. 

Come, lass o' mine, the roup is ower ; we '11 daunner 
to the gates 
O' that bare hoose they biggit for the auld. 
Oor laddie 's safe, we '11 no hae lang — near han' the 
dear Lord waits 
To welcome twae dune fowk within His fauld. 

A BORDER TAILOR'S SOLILOQUY 

Better than a' the insooped stoor o* wealth 
Is this quaite joy that gethers at the hairt ; 
I *ve little gear, but boondless store o* health, 
Whaur croods the world, I haste the tither airt. 
I 'm but a puir man, but a puir man's een, 
Weel opened, sees his God, and a' atween. 

Aft as I sit low-hunkered on this board, 

I hear them singin' in that ither Ian*, 

And whiles, in kindly merqr, my dear Lord 

Comes saftly ben, and grups me by the han*. 

They little ken, wha peety lanely days. 

The weel-snecked door aye keps the angels' praise. 

For lang wi' duds I *ve happed this bonnie glen. 
Through a' thae years ' the tyler * I hae been. 
But, oh, this thocht sae seldom comes to men — 
There 's mair in man than man has ever seen ; 
A weel-spun wab wi' scorn is aft passed by. 
For claith that 's steepit in the gaudy dye. 

At getherin* e'en I tak the fisher's rod 
An' d^unner yont to worship 'mong the bens ; 
It seems a daft-like airt to seek for God, 
But a' is weel — the trystin'-place He kens. 
Whae seeks for ease frae a' Life's mony wrangs, 
Mak's for the heichts whaur Nature sings her sangs. 
i8 



A BORDER TAILOR'S SOLILOQUY 

There on the braes a tyler tunes his soul. 
And clears his thrapple for that ither day. 
When, yont the lift, his happy sang will roll — 
Nae blackbird's lilt will ever match that lay. 
Ay, e'en the scent o' new-mawn hay leads hame, 
For God's ain love lies faulded in the same. 

Sae let me gang, though donnert I may seem. 
My mornin', wi' the lave, will sune be past ; 
What maitter if at times I miss the gleam. 
If I win hame, if I win hame at last 5* 
Up-by, thenk God, they speerna o' yer trcd. 
By pastures green e'en tylers* souls are led. 

THE AULD GAIRDENER 

Threescore and mair hae spun Life's peerie roond, 

The saxties gied my back the scholar's bend. 
He 's no deid auld wha hears ilk passin' soond. 

This spring I delved the yaird frae end to' end. 
I am the last, the hinmaist o* them a', 

Wha in the bald strong. years o' fifty-three. 
Took spade in han' — but noo the shadows fa'. 

And yont the mirk the angels compass me. 

Yestreen I heard the laird and leddy's crack. 

When I was thrang hand-weedin' *mong the kale. 
I hadna time to straucht my bended back. 

When words cam' to me like the doomster's wail. 
I canna gie her words the soople turn, 

Nor airt them wi* the maister's easy flow ; 
But, oh, wi' dool within my hairt they burn. 

I 've reached Life's lowsin'-time, and hae to go. 

I boasted when the sough o' sorrow fell. 

They heard, and left me tremblin' on my knees. 
Abune my heid I felt the sab and swell — 

My faither's faither planted a' thae trees. 
The tane, as fades an auld time-withered flo'er. 

In his last passin' crooned the shepherd's psalm ; 
The tither, straucht as stands yon Border to'er, 

Slipped hamewards wi' a simmer evening's calm, 

THE AULD GAIRDENER 

Aft in his youthfu' days, on yae strong airm 

I cairried him, the sair-misguided laird. 
Noo, whae will skep the blithe bees when they 



swairm 

Ay, whae will maw that bonnie greening swaird i 
I see the sun fa' westward braid and lang. 

Dootless, like mony mair, I 've had my day. 
Oh happy bird that upward lifts the sang ! 

Ye seem to airt my very soul away. 

* + >*** 

Next morn the leddy left the big-hoose door ; 

The laird he daurna face hairt-broken ire, 
Wi' lichtsome hairt she hummed a ballant o'er, 

A sooth-made lilt new-fangled to the shire. 
But where the whaups in circlin' passion sweep. 

And brackens lift their forms in fronded grace. 
She fund the auld man in God's hinmaist sleep, 

Wi' God's ain sunlicht brekin' on his face. 

By kind permission of the proprietors of ' Chambers's Journal.' 

THE PLOUGHING MATCH 

The sun was glintin' bonnily abune Kilbucho Mains, 
When Aundra Broon cam* east to play his pairt ; 

Far up the slope o' Thripland ye heard the ring o' 
chains. 
The black meer prancin' bauldly 'hint the cairt, 

It was a bonnie mornin', an* a' the licht o* heaven 
Seemed strikin* on the briest o' Biggar toon ; 

But to Nature observation the ploo'man wasna' gi'en. 
The mornin* held but yae thing — Aundra Broon. 

Upon the rigs o* Dreva lang syne he won a cup. 
And leeved upon the glory o* that day ; 

Sae, saftly on the hilltap, to keep his speerits up, 
He hummed a bar or twa o* * Scots wha hae.' 

At merket or at funeral, at roup or Hallow Fair, 
His words o' braggin* fell like scourin* rain ; 

Sae fu' o* cups was Aundra, at Kirk communin* there 
Ye *d thocht the Holy Vessel was his ain. 

But the triumph o* the plooman was in a day lang 
syne. 
And ever since he 'd steadily lost grund ; 
He couldna gie the daisied sod the airtist's bonnie 
twine. 
But what he *d lost in skill he kept through wund ! 

THE PLOUGHING MATCH 

Upon a fifteen-acre field they wrestled a' day lang, 
The Laird o' Auchterfaulder heid ower a' ; 

But, frae the very stert o' things, wi' Aundra a* gaed 
wrang. 
The ploo and horses wadna work ava'. 

Wi' coaxin' and wi' sweerin', he spent fower awfu' 
'oors. 
The lauchin* halflins gethered at each end ; 
The fat o' a* was in the fire when, 'tween the sweerin' 
sho'ers. 
Daft Jock his daft-like services wad lend. 

The first was Tammas Demster, heid plooman o' 
the Slack ; 
The saecond gaed to Geordie o' Glencairns ; 
But Aundra wasna priceless, nae man could haud 
it back — 
He held the field wi' thirteen sonsy bairns.^ 

^ At ploughing matches a prize is invariably given to the plough- 
man with the largest family. 

A MOTHER'S GRIEF 

Hoo are they blest wha ken hairt-brekin* sorrow, 
An' the lang day that seems to hae nae end i 

Whaur, O my God, whaur is the gowden morrow. 
The sunlicht 'oor for dool that willna mend i 

Yestreen the Tweed frae heather heichts cam' 
sweepin'. 

The sheaves o* hairst were helpless in the spate ; 
I gruppit yin, an' noo the bunch lies dreepin', 

A sodden mass beside the gairden gate. 

O God, my God, a laddie left Tweed valley. 
My only bairn, but O he couldna bide ; 

For up Tweedsmuir there cam' the sudden rally. 
An', wi' fareweel, he left his mither's side. 

And noo, and noo, the saut sea waves are flingin' 
Their cauldrife blanket ower my holy deid ; 

would that I could hear some mavis singin' 
Its happy sang abune my laddie's heid ! 

1 've had nae trokin's wi* a thing ca'd glory : 
What mither's hairt kens ocht o' deil-curs'd war i 

I only ken Love's hamely, hairtsome story. 
And noo that love frae me is sindered far. 

A MOTHER'S GRIEF 

There is a fauld 'twixt Talla and Tweed river. 
An auld kirk-yaird whaur a' life's jowin's cease ; 

Lord, airt me hame, whaur I may be for ever 
In the calm sough o' heaven's eternal peace. 



SWEETHEARTS 

A whustlin' laddie new left schule, 

A lassie airtin' hame. 
Wee Cupid waitin' up the hill — 
Love 's aye the same. 

I saw a halflin' wi' his lass 

Yae nicht when daunnerin' hame ; 
I heard the lauch an' sly kiss pass — 
Love 's aye the same. 

A buirdly man ahint the ploo, 

A wife to keep the hame. 
Power bonnie bairns. Life's bicker fu'- 
Love *s aye the same. 

A sunset in a gowden sky. 

The twaesome nearly hame, 
Anither kiss, a lang guid-bye — 
Love 's aye the same. 

TO THE DISCIPLES 

OoT ower the brig at Merlindale 

Lang syne a laddie looked. 
But ilk braw troot that whusked its tail 

By glowerin' wasna' hooked. 
*Twas grand to see them soomin' there. 

And filled a callant's een — 
Ere they gang birlin* through the air 

A something comes atween, 

Anither laddie kenned by me. 

And mony a yin forby. 
Sits braggin' on his faither's knee, . 

And biggin' to. the sky 
Thae awfu* castles fu* o' fish. 

Aye catched the nicht afore ; 
But troots they loupna' to the dish. 

Nor wander roond the door. 

Fu' weel we ken there 's walth o* troots 

Lost, by a hair, up Tweed, 
An* this the day when nibblin' doots 

Fill up a wundy creed. 
But troots, like men, hing on till life. 

And jouk the barb o' daith. 
If ye 've a hame and hairtsome wife, 

Troots meybe hae them baith. 

TO THE DISCIPLES 

It *s daith, daith, daith, on ilka han', 

Wi' laddies and grown men ; 
Till Daith gangs reivin* through the Ian' 

And soughs up ilka glen. 
We daud life oot to haud life in. 

It *s in, and syne it 's oot ; 
If murderin' men is.coonted siii. 

Then what o' thae puir troot s" 



THE COVENANTER'S PRAYER 

Lift me a kennan higher till I see the evenin' sun 

Fa' lowin' red yince mair this side the sky ; 
For an eerie soond comes to me on the lowsin' o' the 
wun', 
And a voice that tells the saun's are rinnin' dry. 
An' herk ! the bonnie singin' breks on the Pentlands 
bare. 
And a haun' soops ower yon snaw-breist like a 
flame; 
It *s comin', oh, it 's comin', across the drifted muir. 
The haun' that hchts the mirk 'twixt me and Hame. 

I stood for God, my Shepherd, on the heichts o* 
RuUion Green, 
To keep the bluid-bocht soul o' Scotland free ; 
But the rouk o* daith is roond me, and sune wi' 
steekit een, 
I '11 sleep my lang, lang sleep aneath the lea. 
Ay ! some this day are weary, and some hae gotten 
rest. 
The saints' dear bluid is seepin* through the snaw ; 
The Pentland heichts are lanesome : oh, for the land 
ower west, 
Where straucht frae heaven the soughin' hill- 
wunds blaw. 

THE COVENANTER'S PRAYER 

I think I hear the mavis in the auld days lilt its sang, 

Whaur the Dippal burn rins saftly doon the glen ; 
I can feel my hairtstrings lowsenin* — a messenger ere 

'lang 

Will airt a deein' Ayrshire shepherd ben. 
Steekna' the door though the tempest is ragin' abune 
Dunsyre, 

And the snaw-bree ladened Medwyn fills the ford ; 
But let a lowe o' gledness shine frae the warm peat fire, 

To welcome him that cometh frae the Lord. 

The keen sword o' the Cov'nant is steept in bluid 
this day, 
The darkenin' clood o* loss like dreepin' haur 
Gaed rowin' 'cross the Pentlands, and like a dark 
wraith lay. 
And the remnant o' the Lord is scattered far. 
But the singin' host draws nearer, and a voice comes 
ower the fell. 
And a haun', lang-minded, binds my wounded broo; 
Through the waefu', daith-blawn valley I needna 
walk masel' — 
A mither's love, heaven-sent, will lead me through. 

When the soul gangs soarin* hameward, and my 
lippin' cup owerfills. 
Far yont where singin' saints their love-trysts keep. 
Bear ye the cauld clay westward, and in sicht o* the 
Ayrshire hills, 
'Neath withered brackens hap me in God's sleep. 



*TWEEN CLYDE AND TWEED 

Some whaup frae Ayrshire muirlands in its wanderin* 
wheelin* flicht. 
May come when rowth o* wild flo'ers roond me 
wave ; % 

And weep its fill o' sorrow, and grieve the lang fore- 
nicht. 
Or rest, till mornin* dawn, nearhaun* my grave. 

When the trump o' resurrection soonds clearly 
through the vale. 
When Dunsyre saints frae their lang sleepin* 
rise, 
Ower by the hills o* Ayrshire I '11 send the herd's 
lood hail. 
Syne meet leal freends aneath the cloodless skies. 
Lift me a kennan higher. ' Noo, mither, gi'es your 
haun,* 
For I hear far wast the hamely kirk bells ring ; 
And yonder, crooned wi' glory, stan's the bonnie 
Borderlan' : 
I 'm comin'. Lord, my Maister, and my King. 

HIS STRENGTH 

I *M wearied sair wi' the slayin*, 
Care naething for wealth or fame. 

By yon fields whaur the bairns are playin*, 
It is there that I seek my hame. 

I wander soul-held for ever, 
Love-lichted by a' things true. 

For hame is yer hairt, dear mither. 
Its shrine is my love for you. 

Last nicht when the stars were swingin* 

Their lanterns ower my heid. 
And the soughin* winds were singin' 

And sabbin' ower the deid. 
When the reekin' guns cam roarin' 

Till it seemed as if hell brak through, 
*Twas hameward my soul gaed soarin' ; 

Strength cam wi' my thochts o' you. 

In this waefu' land I am stervin* 

For a glimpse o' the cosy glen ; 
Whaur yer leal hairt stands unswervin'. 

As ye wrax in love far ben. 
The heichts o' Glenholm wi' the heather 

Will be purple an* fair enoo. 
Ay, mither, aft in my dreamin* 

I think on thae hills an' you. 

'TWEEN CLYDE AND TWEED 

The hairst in the glen will be gaudy, 

I hear the swish o* the scyflie, 
And the Sang o* the wee herd laddie, 

Yont the pair that I used to drive. 
Ay, it *s stey wark here in the slayin* 

O* souls neither ripe nor few. 
But, mither, in love keep prayin* ; 

God kens that I lean on you. 

THE LAST YOKING 

Forty odd years I 've held the auld swing-ploo, 
Wi' haun's aye steady, and wi* hairt aye bauld ; 
Nae scart o* mine is seen alang earth's broo. 
The lea, weel-happit, cuddles in the fauld. 
On this I argied lang at my fire-end. 
And held my grund at merket and at fair- 
New-fangled moulds aye lack the auld-time bead, 
There 's far ower muckle plooin* through the air. 

I aye hae mind roond Blyth Brig smiddy fire, 
Yae winter's nicht when fields were smoored in snaw, 
O' hearin' young Rab Royston frae Dunsyre, 
Uphaud a new-boucht ploo wi' unco blaw. 
His words were flichty, and gey hard to thole : 
Power years ! — and then 'twas a' the kirk-yaird crack 
That Rab was flounderin* in an unco hole, 
Wi* rigs dung useless, and the rent far back. 

We 're sweer to lairn the last bars o' Life's sang. 
We *ve a* oor fauts, and maybe I 'm age-blin' ; 
But time will tell whilk o' the twae was wrang, 
I 've had nae choice but hand my arles in. 
For when wi' scorn he gi'ed the half-year's wage. 
The maister spak some high-flown words yestreen, 
Aboot new ploos, and plooin', and auld age. 
That garred a licht come lowpin' to my een. 

'TWEEN CLYDE AND TWEED 

And sae I *ve reached the hinner-end o* May, 
At dawn the morn I leave this bonnie place } 
This is the hinmaist yokin* o* my day — 
Nae wunner that the tears rin doon my face. 
The birds o* God in freenship gether roond, 
And in their sangs hae bade a lang guid-bye ; 
Wi* stouns o* grief my hairt is nearhaun' drooned, 
I never heard sic singin' frae the sky. 

The gress grows green and lang on Bralyin Braes, 
Where I hae spent the maist pairt o* my years ; 
Ay, I had thocht roond here to end my days, 
And only shed at daith a wee wheen tears. 
Ower Corsin Con the sun comes dribblin* doon, 
Its fareweel licht shines on my mither's grave ; 
Far up the Hope I hear the Bralyin croon, 
Singin* my sorrow, greetin' in ilk wave. 

DAUVID'S GENEALOGY 

A RISE in prices, wi' a big demand ; 
A hairtsome blaw 

That soughed a freend intil the better land — 
A sudden ca', 

Leavin' him murnin' wi' a weel-fiUed hand. 

His ootlay twae-three flo'ers, a braid black band- 
Ay ! that was a*. 

He laid it oot wi' certainty o' faith, 

Grunded on Time, 
Gowd boucht him land, an' at the back o* baith 

Cam* stane an* lime. 
Folk yince could ca' him Dauvid withoot skaith. 
But noo they speak wi* reverential braith 

O' Maister Syme. 

Weel back frae a' he biggit a big hoose, 

Wi* railin* roond. 
An' frae the burn he cut a muckle sluice, 

Whase slatted foond 
Jowed water to a pond, whaur graylin* crouse 
Jumpit for flees, an* mony a water-moose 

Made splashin' soond. 

'TWEEN CLYDE AND TWEED 

A coat o- airms hanselled the new-fund days 

Wi' unco spreed ; 
An* roond it a* some braggin* words o' praise, 

In tongue lang deid. 
For *oors he *d stan*, no* kennin' what it says, 
But thenkfu* for the bonnie Latin phrase 

He couldna read. 

Sae Dauvid thocht, like mony anither chap, 

There 's nane like me ; 
An*, no* content wi* cockin* on the tap. 

He fain wad flee. 
Sae for twae wings wherewi* to gie a flap, 
Like some mair folk, he sterted to unhap 

The faim*ly tree. 

He sairched in books ; he brushed the faim'ly flure, 

Wi* unco sweep ; 
An* a' his forbears in ilk lonely lair 

Were haurled frae sleep. 
But Dauvid stoppit — ^for, in Merket Square, 
Lang syne they 'd swung a kinsman in the air 

For stealin' sheep. 

A BORDER ROUP 

They stood fower deep alang the auld byre face. 

Men o* a' sizes, but o' yae degree. 
The cadger cracked the merket wi* His Grace, 

The Auld Kirk rubbit shoothers wi* the Free. 
A' levelled doon — in yon lang lanky chield 

Ye dinna see a man abune the lave ! 
Ay ! but he sings aneath the puppit's bield. 

His haun' it is that haps fowk in the grave. 

Auld poacher Sandy stan's wi' l€gs ootspread. 

And cracks a joke wi' yin he kens ower weel. 
The Shirra lauchs, for efter a' is said, 

We a* maun leeve, an' if fowk didna' steal 
The Shirra, decent man, withoot a doot 

Wad find himsel', like Sandy, oot o' wark. 
Stervation whiles turns guid fowk inside oot — 

The jidge he micht turn poacher in the dark. 

But whae is this they 're helpin' on a chair s" 
• See hoo he stan's weel-balanced on his legs ! 
A sough o' Kings is in that lordly air. 

He *s drunk his ain guid health doon to the dregs. 
And what a voice ! it rings ower a* the doss 
' Bring oot the filly,* an' he asks for bodes. 
The glen is watchfu', isna here for loss. 
He asks for twenty pounds, but nae yin nods. 

*tWEEN CLYDE AND TWEEt) 

' This is a filly, no* an auld dune horse/ 

When canny Tammas offered seeven pounds ten. 
Man, what a po'er ! it bate a' for its force, 

Aneath that hammer-han' he hauds the glen. 
Meybe it was the bottle handed roon'. 

And, somehoo, Tammas fund it aye his airt. 
It 's cheap at roups — for twenty an' a croon 

They tied the loupin* filly to Tam's cairt. 

The words cam' fiowin' like a miller's lade. 

The ferm stock melted like the weel-wat snaw. 
Pate Broon, the elder, grupped a broken spade, 

He maun hae gi'en a nod at hammer-fa*. 
Ye daurna look the airt o' that deep voice. 

For that look cost ye saxpence ilka time. 
The laird, e'en though a laird, was left nae choice : 

He hoasted — an' it bocht a hod for lime. 

The Factor stood weel back frae a' the crood. 

Faced by a wee chap yammerin' for repairs, 
Wha banged his neive, an' cfacht unco lood, 

Aboot some pent, and potty for the stairs. 
He raised an airm to send his sermon hame. 

It was eneuch — there soonded ower the crush 
The voice o' yin mair po'erfu' in the same, 

' If ye 've nae pent, dod, man, ye 've aye a brush.' 

A wean's bed gaed to Baxter o* the Haugh, 
Whase merrit days were never blessed wi' bairns. 

A BORDER ROUP 

And syne Rab Weir, wha led the hairty lauch, 
Bocht, wi' that lauch, a pair o' auld ploo airns. 

I thocht it time, like Lot's bauld wife, to flee j 
She lookit back — ^Ay ! that was just my faut. 

Like Lot, puir man, the hale thing cam' to me. 
He got a wifefu' — I 've a seek o* saut. 



39 



THE GALLANT 

Wi* bended heid he sat beside the yett, 
The faither's hairt within him steeped in care ; 
He fummelled lang, but words were dreich to net, 
An' syne he stammert oot this broken prayer — 
* Ca* canny, Lord, wi* oor puir wastrife bairn, 
Whase halflin days were draigled sair wi' shame ; 
Haud licht yer han' — ^but, oh, the hairt maun lairn 
The dool that hunkers in the neuk o' hame.' 

They foucht far yont on stey an* bluidy braes, 
But here in quaiteness Tammas spent the day ; 
Nearhaun' a mavis lilted oot its praise. 
But, deid to a*, he heardna the sweet lay. 
His lyart locks like threeds o* sorrow lie. 
The streekit breo was scored wi' bygane sin ; 
His thochts were lang until he heard th& cry — 
' He *s airtin* hard oot-ower the braes o' whin.* 

The auld man swept the broodin' frae his hairt, 
Wi' ootspread loof he watched whaur postie cam' ; 
It maittered nocht whae took the callant's pairt. 
Love kens the fauld that bields the strayin* lamb. 
It wasna ' Whae had warstled oot heid first i * 
But * Is the laddie aye abune the grun* i ' 
He got his news, an* frae his soul there burst 
The langsyne cry o' dool, * My son, my son.' 

THE GALLANT 

Sae is it ever sae in this droll world, 
Ill-daein' folk set gaun the bleeze o* war ; 
And in the lowe ilk God-made life is hurled, 
But whae can stap the bleedin' o' the scar i 
And what o' them on aither side the strife, 
Whae credled weans on ilka lovin* knee i 
The mither's cry gangs heavenward wi' her life, 
' Oh, bairn o' mine, wad I had gane wi* thee.' 

THREE BORDER HERDS 

Three herds were trainin' hamewards, it maitters na* 
frae where, 

Three canny chiels wha in their native glen 
Were maistly rowed in silence, an' ever thinkin' there 

Lang thochts on hillstock an' Life's hinner-en'. 

Herds are the saut o* honesty, within oor gey wairsh 
life, 
There 's joy in what folk ca* the heather-clamp. 
Of coorse at times a' men are weak — ^jist ask yer ain 
gudewife, 
Braw fine she kens when her saut's drawin' damp. 

Be 't as it may, I 'd trust a herd 'bune ony leevin* man, 
Wi' sterlin' worth his hairt is weel inlaid. 

There *s only yae thing comes to me that disna seem 
to plan — 
I doot he 's pairted wi' his auld grey plaid. 

Twae o' the three o' whilk I tell were in the best o' 
form, 
The dram had raised an unco sough b' wun'. 
The third was in the farthest end, weel-backit frae 
the storm. 
In crack, puir chap, he 'd lang syne lost his grun'. 

Three border herds 

Twae boniiie dowgs upon the flure seemed listenin' 
to the crack. 
Their po'ers 'mang hill-sheep seemed the endless 
text; 
For in the heavin's o' the storm they set their fower 
ears back> 
Syne let them doon, an' lookit up gey vexed. 

For wonders on the braes o' Scaur Tam kept his ain 
* Tweed * up. 
But Geordie shook his heid in wutherin' scorn. 
' I *11 tak' ye on/ he snickered, ' an*, wi* this brindled 
pup, 
I '11 rin the sooplest collie ever born.' 

' Aweel, aweel,' said Tammas; ' but mind ye, Geordie 
Sma', 
There 's nane in a' the glen to match this breed. 
Ay ! but, my puir auld chappie, ye 're the hinmaist 
o' them a'.' 
An* Tammas wept some maudlin tears ower 
'Tweed.' 

But frae the ither corner a voice was heard to speak. 

' Nae Border dowg can lick my bonnie " May." 
I set the lass ower Meggat yae mornin' o* last week. 

An' roond that hill she 's rinnin' till this day ! ' 

THE ROLL CALL 

This nicht I sit beside an ootgaun fire. 

Laddie an' bairn o' mine ; 
While on the riggin' o' the wastmost byre 

A mavis whustles fine, 
Airtin' its sang as if it couldna tire. 
An* wi* its ballants fiUin' a* the swyre 

That bauds this hame o' thine. 

Ay, whae can tell the chappin' o* the 'oor. 

That ca's the wanderer hame s* 
The liftin' o* heaven's sneck is yont oor poo'er : 

I heard it a' the same. 
An' through the lirk strange voices made me 

coo'er. 
That, soondin' thrice far yont the din an' stour. 

Cried oot my laddie's name. 

Thrice has it cam' like soughin* wunds that meet. 

An' ding the brainches sair. 
An* on my broo I fin' the clammy sweit 

Brek like a hillburn there ; 
An*, wheesht ! I hear the tramp o* war-worn feet. 
That, airtin* hame, gang dunner on the street, 

By peacefu' biggin's fair. 

THE ROLL CALL 

Nae words will come, my hairt gangs ben' to pray. 

Oh ! is he mairchin* by S" 
They *ve stoppit, man by man, as brek o* day 

Fa's ower God's simmer sky. 
An* frae the lang straucht line sae far away. 
As Gabriel's trump comes crashin' doon the brae, 

I hear his answerin' cry. 

TO A MITHER 

* Cuddle ye close in my airms, dear bairn. 

Oh I cuddle in. 
For the wund blaws wearily ower the cairn, 
But it winna hairm ye, my bonnie bairn. 

If ye cuddle in/ 

Sae the mither sang to her greetin' wean. 

That wadna sleep. 
And the daudin* wunds brocht the seepin' rain, 
But the mither in love held the waukrife wean. 

Till it drapped asleep. 

Sae is yer love, an' sae is yer God, 

The hale road hame. 
Oh lippen to Him yer hairt-brekin* load. 
He '11 cairry it for ye, the dear, dear God, 

An* bring ye hame. 

Oh ! dinna ye see it then a* in a'. 

In that bonnie bairn S" 
Ye 're God to him, an' he 's sleepit awa — 
Sae in His love the dear Lord faulds a', 
Mither, an* bairn. 

HAUD UP YER HAIRT 

The man that wad through ragih* waters soom, 
Wha 'd see a sperk o' licht far yont the gloom, 
An' hae in life a wee bit stannin' room, 
Hauds up his heid. 

* + **** 

Sae when the daudin' wunds come flappin' doon. 
An' coup ootower Life's shoggly, cadgin' cairt, 
Ne'er fash yersel' — a penny 's no* a croon. 
Haud up yer hairt. 

Ay ! ay ! nae doot advice is easy gi'en. 
A hand-wave 's a', an' syne we hae the airt. 
It *s easy crack for folk whase hoose is bein. 
Haud up yer hairt. 

But what o' them whase bonnet hauds their a' 5* 
Wed, if we 've little, lichtly wi 't we *11 pairt. 
Life canna aye be yae onding o' snaw. 
Haud up yer hairt. 

Fu' days and toom slip through ilk shakin' han' ; 
Some tak' it easy, ithers jouk an' dairt. 
Wi' canny steps we '11 daunner through the Ian'. 
Haud up yer hairt. 

• 'TWEEN CLYDE AND TWEED 

They're gane, we *re gaun, to be wi' freends lang syne. 
Daith wales the weary frae Life's crooded mairt. 
Sae let us tramp the causey-heid o' Time 
Wi' lichtsome hairt. 

BURNS AND FREEDOM 

Leeze me on drink/ cried yin wha sang lang syne, 
Ilk Scottish singer' fairly oot o* braith, 
Whase cup was lippin' fu* o' freends an* wine 
For yae short *oor — then laneliness, an' daith. 

I hear ye,- Robbie, sabbin' oot yer hairt, 
Debt hingin' like a curse abune yer heid, 

Nae yin in a' the world to tak* yer pairt. 
Or skale a cup o' kindness in yer need. 

But ye hae airted yont whaur fowk seek rest. 
An', dod, ye werena gane for unco lang 

When this droll world had ca'ed ye o* the best, 
An' fell to croonin* ower ilk bonnie sang. 

I *m listenin', Robbie, as ye wrax frae heaven. 
An', oh, yer voice comes like the sough o' God ; 

* For Scotland's sake my soul up here is riven ; 
Tak' tent, tak' tent, I cam' that staney road. 

' Tak' tent, for yince I thocht that freedom's name 
Was tethered to the curse I sit an' mourn ; 

Oh ! would my feet could speel the braes o' hame ! 
Oh L that the days lang syne could be reborn ! 

'TWEEN CLYDE AND TWEED 

' For I wad sing anither sang doon there j 
Heaven's braith o* love wad set the grander tunc, 

But wae is me, I can return nae mair, 

Oh ! for yae day beside the banks o' Doon ! ' 

* Yae day, dear God,' I heard the singer speer — 
* Gie me yae 'oor, e'en though it be my last/ 

But as he apak' the angels hurried near ; 
Took Robbie ben, an' shut heaven's wundae fast. 

True,. Robbie, true, this world taks mony turns j 
We 've little breid, but walth o' drink this day, 

An* at twae ends the soul o' freedom burns ; 
Whusky is yin — the ither ' Scots wha hae/ 

TWEEDSIDE 
February 1917 

Up Tweed enoo the muckle heichts are cappit. 
The Wormel weers cauld winter like a wraith j 

An* ilka hill-burn, 'neath the snaw-drift happit. 
Is rinnin* slow an* pantin* sair for braith. ■ 

In far Tweedsmuir the sheep are on hand-feedin*. 
The Blackfaced breed are doon frae Dollar Law. 

Puir beasts, they kenned when frost 's the cauldrife 
cleedin* 
It 's useless scrapin' on the ice-bund snaw. 

The auld herd looks the hill-face ilka mornin* — 
It *s weary wark for yin whase day is dune. 

He sprauchles on, sair pains an* auld age scornin*. 
An* lauchs, an* thinks nae man can weer his shune. 

Young Rab, his son, fechts on the fields o* Flanders, 
An* syne he fechts on Meggat*s snawy braes ; 

Wi* stotterin* strides by the laich end he daunders, 
'Mang scenes he kenned in his first herdin' days. 

' I *11 haud the hill against oor Rab's returnin',* 
Sic bauld-like thochts rise in the auld man's hairt. 

And, as yon sun frae heaven in love fa*s burnin*, 
So in the glen he acts a manly pairt. 

'TWEEN CLYDE AND TWEED 

The weans at nichtfa'.on his knees are speelin* ; 

His son's ain namesake fu' o' bairnish gab. 
But syne they 're bedded, an' the auld herd *s kneelin', 

An*, faither-like, lifts up a prayer for Rab. 

O men o' war, the bairns for you are greetin* ; 

Heaven speed the dawnin' o' the happy day. 
When at the door-cheek lovin* hairts are meetin*. 

An* flo'ers are burstin' on ,the Gowan Brae. 

When ye return God grant the birds be singin', 
An' Blackfaced sheep gaun hillwards by the score, 

The heather to the braes o' hame be clingin'. 
An' yer auld faither waitin' at the door. 

A GLIMPSE O' HAME 

The craws are on the stibble fields, anither hairst is 
hame, 

The autumn gowd is glintin' on the leaves. 
But oh ! my fechtin' laddie, the glen is no' the same, 

Wi' daith sae busy stookin' at the sheaves. 

Yestreen 'twas Marget's laddie ; last week the Laird's 
son fell. 

An' noo, my botmie bairn, ye 're wounded sair. 
The Book o' Revelation has an unco screed on hell ; 

I doot it *s little better wi' ye there. 

The roses in yer gairden, lad, have blossomed unco 
fine. 
The Glorie, at the hoose-end, cowed them a'. 
But three years come next Mairtinmas — God keep 
this hairt o' mine. 
Ye mairched away wi' ithers through the snaw. 

I 'm waken late an' airly ; I ken it 's unco wrang 
To sit the lang forenicht, an' think, an* greet. 

But oh, my bonnie laddie, what hairt could raise a 
sang 
That canna hear the soond o' weel-kenned feet i 



'TWEEN CLYDE AND TWEED 

The leaves are drappin' in the glen, as draps that 
ither rain 
In that wild land across the jowin* sea, 
Whaur doon ablow the clayey grund sae mony lie 
their lane, 
That yince were credled on a mither's knee. 

My bairn, the Lord oor Shepherd is — yer faither 
lang syne deid, 

Himsel' a herd was shairly bund to ken. 
For ere he left the mirky vale he raised his weary heid. 

An* whispered o* a licht within the glen. 

Guidness an* mercy frae the Lord will shepherd a' 
oor days. 
An* sae I *ve watched an* prayed the hale nicht 
through. 
An*, wi* the morn, ootby I hear a trustfu* robin's 
praise. 
That lippens a' its wee hairt singin* fu*. 

THE DIPPING 

DooN frae the hills they brocht the blackfaced breed, 
The yelpin' dowgs fendin' them ower the muirs. 
Rab Johnston's ' Turk,* lang dune,could maknaespeed. 
' Sic useless tykes should aye be wrocht in pairs ' — 
Sae spak the herd frae up Drumtorland glen. 
For thochts on sheep an' kirks excelled by natie. 
He aye looked laich stannin' 'mang ither men. 
But touch on doctrine, and he to'ered his lane. 

Some said that Paitrick meddled wi' a dram. 
But be this sae he maun hae wrocht wi' care, 
For he 'd the quaitness o' a half-bred lamb. 
When trampin' glenwards to the Hoose o' Prayer. 
They a' stepped back to let the elder through. 
He wasna Paitrick Tamson on that morn, 
Na ! na ! some langsyne licht shone frae his broo, 
On siccan days he seemed a chield new-born. 

But at a clippin', in his workin' claes. 
He had a tongue for nippyness unkenned. 
There wasna muckle that a saint could praise. 
When Paitrick sterted oot fowks' fauts to mend. 
He waved it frae him, ilka offered drink — 
The scornfu' elder o' Drumtorland Kirk ! 
What could herds dae but girn, an' gie a wink. 
Aye mindin' o' the bottle 'hint a birk. 

'TWEEN CLYDE AND TWEED 

Throughoot this day the herds in quaiteness tholed- 
The endless clatter o' this lairned chap, 
Wha, for their guid, had ilka yin weel holed. 
And, mind ye, wasna seen to drink a drap. 
When Eleck Baxter's pipe fell 'mang the tar. 
Though Paitrick snuffed — ^it couldna be a sin ! — 
'Twas aye his wey to pplairge quaite fowk wi' glaur — 
' Ay, Eleck, that *s a jidgment frae abune.' 

And Eleck soucht for lang in ilka pooch, 
But ne'er an aixtrae pipe-shank met his han'. 
He wraxed ilk leg, an' syne he 'd forrit crooch, 
But for that day the last reek he had blawn. 
When words were spak aboot the cleansin' po'er 
O' kirks an' siclike, Eleck's wordy grip 
Brak through a' boonds — ' Man, hev ye nae left scour 
For mackit souls, like yours, sair needjn' dip s" ' 

TWEED 

There 's a gleam on yer briest, dear river, 

Whaur the pebbles line the shore, 
And yer sang fa's sweet as ever. 

As hame the waters pour ; 
And the sunlicht o* the mornin* 

Frae heaven comes brekin' through, 
Wi* its gowden licht adornin' 

The howms that shelter you. 

I can feel the sough o' the glory 

O* days that hae slippit past, 
And left but an auld-warld story 

O' things that couldna last. 
Ay ! there *s mony a bonnie biggin' 

That watched ye ripplin' by, 
Noo lifts an auld dune riggin' 

'Neath yonder simmer sky. 

There 's a lave in yer hairtsome rinnin' 

That speaks o* that ither land, 
Whaur fowk, sair fashed wi' their sinnin'. 

Stepped hame ayont daith's strand. 
And aften my hairt fa's dreamin'. 

And is airted far away. 
When the lichted starns are gleamin'. 

And mirk creeps roond the day. 

'TWEEN CLYDE AND TWEED 

There 's a wee spring set in a hallow/ 

Whaur the laverocks pipe their sangs, 
Ower rigs that are ever fallow, 

And peace for ever hangs. 
It is there 'mang the gresses swingin', 

Wi* the mornin* df eipin* doon, 
Abune the lark's gled singin' 

I can hear yer waters croon. 

1 Tweed Well. 

THE ELDER 

He slips gey canny through ' The Nick/ a slap nearby 

Cardon, 
His pipe lost 'mang the bourack o' his baird ; 
Ye wadna gie three braw half-croons for a* that he 

has on, 
, An* yet that bauchlin' body is a laird. 

He graips wi' caution ilka step alang Glenhichton braes ; 

The bonnie leddy o* the starry sky 
Has hunkered doon for guid this nicht, an' darksome 
grow the ways — 

Ye canna see the wee bum rinnin* by. 

Wi* mony aiths Tam warsells on ; the sabbin* wavee 
o* Tweed 
Ayont the knowe croon ower the auld-world sang ; 
Ay, mair than Tam has felt the stoun', where haughs 
fa' weel abrede, 
An* Rachan wuds in Spring wi' glories hang. 

The 'prentice callant bauds the torch, the salmon 
seeks the glare. 
The eldership maun wait anither day ; 
The haun' that wraxed the 'ladle lang within the 
Hoose o' Prayer 
Noo sairches for anither kind o* prey. 

'TWEEN CLYDE AND TWEED 

Nae words are spak, at brek o' morn, a whustle does 
it a* 

Ootside a study wundae near the road : 
A saintly haun' is slippit oot, an' grups a salmon braw, 

Acknowledged yae day later by a nod ! 

An* ilk back-end a sermon drones, wi' fishin' jammin' 
fu', 

A weel-worn sough wi* age in ilka line ; 
Tam nods his approbation, syne wunners if it *s true. 

That awfu* tak* the elders had lang syne. 

SOUTER TAM 

* Canny and slow,' was Souter Tarn's yae phrase, 
A mill-lade fu* wi' hurly-gushin* flow. 

That turned the happer o* his earthly days 
To the auld soughin' sang — canny an' slow. 

He pu'd an' peched at herds' an* pleuchman's buits, 
Men a* but barefit haud to tak* his No ! 

Or, efter waitin' lang, wi' sair misfits- 
They 'd trevel, hirplin' hame — canny an' slow. 

The toon-bred carles their wrathfu' kneeves wad 
bang; 

But as they cam', so Tammas let them go. 
He peyed his wey wi' the auld threedbare sang, 

' Sic things will richt theirsels — canny an' slow.' 

'Twas worth yin's while to pree the Hoose o* Prayer, 
To hear the souter's basso saft an' low. 

As 'neath the puppit's broo, wi' unctuous air. 
He raised auld Dauvid's psalms — canny an' slow. 

He streetched his grup to a' things that were gaun, 
Some spak o' greed, but hoo could that be so i 

Twas but the roset on the souter's han' 
That stack to a' things gude — canny an' slow. 

'TWEEN CLYDE AND TWEED 

He diggit graves ; an' rang the Auld Kirk bell ; 

He howked in gairdens ; fished wi' salmon roe ; 
An' when Bob Broon, the wricht, passed yont himsel', 

The souter kisted Bob — canny an* slow. 

But Daith spak hairsely in a sair alairm, 
' That chap '11 jouk me in the warl' below.' 

Sae, stoopin' doon, he grupped Tam by the airm, 
An* syne convoyed him hame — canny an* slow. 

IN KILBUCHO KIRKYARD 

Grasses briest-high aroond me wave, 

And underneath my feet 
The glen forgethers, an* the lave' 

Are trysted here to meet, 
Whaur a wimplin' burn sings near by hame 

A sang wi' mem'ries sweet. 

The hills come tummlin' frae the lift. 
The larks mount frae the braes. 

And angels in the cloods that drift 
.Are herkenin' to their praise. 

Leal hairts wait here in their lang hame 
For resurrection days. 

Saft is the happin* ower each briest, 
A stane-dyke faulds them roond. 

They 're bielded when the winds blaw east 
By hills wi* glory crooned. 

Here lang syne freends have airted hame, 
An*, bh, their sleep is soond. 

The schule-room door is steekit fast ; 

Daith cried the maister ben. 
The laddies watched him cairried past. 

An* noo thae weans are men 
Plooin* the cley-bund rigs o* hame 

Within this peacefu* glen. 

'TWEEN CLYDE AND TWEED 

A roofless biggin', oh, my hairt, 

Stans in this auld kirkyaird, 
Whaur, in God's earth, there is yae pairt 

For dyker an' for laird. 
But noo, Uke weary bairns, they *re hame 

An* happit 'neath the swaird. 

THE DYING WEAVER 

Life's feenished wab is in yer haun's, and, God, 
I *11 tramp the treadle o' this world nae mair. 

For through the mirk, this nicht I '11 tak the road. 
And lang ere mornin' I '11 be wi' ye there. 

The clitter-clatter o' the by-gane years 
Soonds far awa to yin that *s doomed to dee. 

Ower-by in heaven ilk rig in gowd appears. 
The sunlicht hame that *s waitin' there for me. 

Haud high the licht, O God, abunc my soul. 
For oh, the oot-gaun wey is dark an' lang. 

The burn 's in spate ; its drummly waters roll. 
But through it a' I seem to hear a sang. 

I 've poached, an' leed, an* drucken maist my days. 
Ill-used the hairt ye gi'ed me for my ain j 

My feet hae slippet aft on sin^ rough ways. 
An' noo I 'm waitin' here for daith alane. 

The threeds hae drappit, an' the wab is spyled. 

But, God, hae merqr for yer dear Son's sake ; 
Though here, doon-by,.my hands His wark hae fyled, 

A bruised sauch the Maister willna break. 

'TWEEN CLYDE AND TWEED 

At airly morn the fowk will gether roond 
The wabster's door in neebourly dismay ; 

They '11 weary waitin* ere they hear yae soond, 
For lang ere mornin' I *11 be far away. 

FLITTIN' 

We 've flitted maist oor days, 

Kirsty an* me ; 
Ken a' the gipsies' ways, 

Frae Forth to Dee. 
My life is maistly spent 
Peyin' a half-'ear's rent : 
We '11 sunc be in a tent, 

Kirsty an' me. 

Nae peace on earth hae I, 

Geordie M'Minn ; 
Flittin 's nae suner by, 

An' kail plants in. 
When Kirsty tak's the grou 
At something auld or new, 
Dod, I am flittin'-fu', 

Geordie M'Minn. 

We landed at Strathmore, 

Pechin' up-hill ; 
No' weel within the door. 

The wife turned ill. 
She willna lest it here. 
But grummle a' half-'ear. 
Syne ye '11 see cairt an' meer, 

Backin' doon-hill. 

'TWEEN CLYDE AND TWEED 

I 'm auld ayont my years. 

Flitted to daith. 
An' no' yin gi'en to tears : 

Jist short o' braith. 
I hev a guid airm-chair. 
But seldom I sit there, 
It 's maistly in the air : 

Flitted to daith. 

Kirsty, when will ye sit 

At peace doon-by i 
What deil aye gars ye flit 

Ere pent be dry 5" 
If langer roond ye rin. 
Ye '11 hae me, George M'Minn, 
Kisted, and flitted in 

For gude up-by. 

THE LANG ROAD 

It winds through a nick on Glenhichton's broo, 
The road that leads to the vale o' rest, 
That hauds in its peace the gethered few, 

The fowk my hairt lo'es best. 
They *re hame lang syne — by yon windin' road 
We cairried them west to the fauld o' God. 

Up by yon brae at the blithesome morn 
I hae watched the lark, till ayont the blue 
Its sang to me seemed a sang new-born, 

Clood-hidden frae my view. 
But I wistna then, for a laddie's road 
Is ower hairt-thrang for lang thochts o* God. 

I mind me still o' the bonnie bells, 
Blue as the een that looked in mine. 
The flo'ers that bent on Kilbucho Fells 

To kiss thae feet o* thine. 
'Twas then, dear lass, by love's tender road. 
Ye led my hairt 'mang the hills o' God. 

And noo an auld grey shepherd waits. 

Weary, and dune, and langin' sair 

For the fauldin' back o' the gowden gates. 

And the sough o' hill-lands fair. 
Oh, lass o* mine, by yon lang, lang road, 
I 'm comin' hame to yer love, and God. 

A TWEED HERD'S THOCHTS 

Power months the day, and I was on the road 
To clip the yowes that feed on Brochton Braes. 

Power months — an' noo I 'm far frae hame an' God, 
I hear the guns, but no' the linties' praise. 

I mind that morn, the sunrise ower Green Law, 
The sweet hairt-fillin' croon o' Stirkfield Burn, 

The belt o* hawthorn like a wreath o' snaw. 
Green hills, and peace, wi' hame at ilka turn. 

A lassie's lilt fell sweet across the scaur, 
Ahint the kye the lass gaed singin' hame. 

I mind it here, where dour, hairt-brekin' war 
Uphauds, they say, oor country's righteous name. 

Aweel, so be it, it is no' for me 
A sodger to redd up the ins an' oots. 

I hae nae hope that freedom's roostit key 
Will ever turn the lock bolt o' my doots. 

I was a herd, nae man e'er ca'ed me in 
When they were canglin' in a land oot-ower. 

The squabble sterted, an' I had to rin, 
Nae bield for man or beast in sic a scowr. 

A TWEED HERD'S THOCHTS 

My soul is dreepin*, God o' my richt han* ! 

Yince stainless save to ease a deein' yowe, 
Hoo will it be, when I am ca'ed to stan' 

Yae day ayont daith's soondless, freendless howe 5" 

Oh bonnie, bonnie, is the vale o' Tweed ! 

Far frae this waefu' country fu' o* loss. 
Where nae sheep hirsel on the hill-taps feed. 

Nor mavis sings abune its bed o* moss. 

Power months the day, and I was on the hill. 
In that dear land where a' the guid days lie. 

Power months the morn — ^we kenna God's dear will, 
I may be hame ayont yon stretch o' sky. 

THE BURN EDGE 

I THOCHT the burn a river then, 

Frae shore to shore a sea ; 
But maist o* life was yont my ken, 

As it maun ever be. 
Syne goupin* fears, ower laddie years, 
Brak frae the reivin* world on me. 

Noo here within a reekie toon, 

I gaunt through ilka day. 
But oh the burly canna' droon 

Yer rippliu* doon yon brae. 
I close my een, and a* is seen. 
The burn edge, and the guddler's play. 

Yestreen a big herd speered the road 

Alang the causeyed street ; 
I pointed north, and gied a nod. 

To guide his wannered feet. 
The chackit plaid hairtstoundin's made, 
I spakna, for my een were weet. 

A sprig o* heather, sent frae hame. 

Lies on this prented page. 
And syne yer roarin' doon the kaim, 

As noo my hairtstrings rage. 
That lintie kenned, I lang syne penned. 
The dool and hairtbrek o' a cage. 

THE BURN EDGE 

Sae let me daunner quaitely where 
The strath lies faulded west ; 

For to the hairt that *s langin' sair, 
Atild things are unco blest. 

Sae hame I '11 gang, and hear the sang 

That by the burn edge croons its rest. 

THE WHITE ROSE O' REMEMBRANCE 

A WHITE rose at a gable end 

Brocht a' things back to me — 
The auld toon at the river's bend, 

The splashin' o' the restless sea. 
The dool, the dool ye canna mend. 

Oh ! sabbin' sea. 

He sailed away yae mornin' tide, 

I watched him frae the brae. 
The bairns were greetin* at my side. 

The fishers' sang fell ower the bay — 
That sang, that sang, I couldna bide. 

Oh ! Berwick Bay. 

He 'd ta'en a white rose frae the wa'. 

To dress my raven hair. 
Its petals white as driven snaw 

Lay bedded, but the thorns were sair ; 
That morn, that morn, like grief's doonfa'. 

They jaggit sair. 

Dool took me frae the Border toon. 

The waves I couldna dree. 
Oh ! rose in glory lookin' doon. 

What sang comes frae yon far-off sea i 
' He 's gane ! he *s gane ! ' the saut waves croon. 

Oh ! sabbin' sea. 

THE GANGAREL 

In a quarry neuk, on a bing o' stanes 

He had kinneled a bleezin* fire. 
An' streekit his auld and weary banes. 

On the mairch o' a Border shire : 
Wi' stockened feet to the bonnie bleeze. 

And grey heid propped on a sod. 
An* the wund that crooned in the bendin* trees. 

The sang o* the open road. 

I fund him there when the Lord's ain day 

Drew on till the evenin' fa', 
Whaur a hedge o* thorn by the Border way, 

Kepped the wunds that westward blaw. 
A reekit can, wi' a weel-bashed rim. 

Sat coggled amang the lowes. 
An' the scented reek through the firs that dim' 

Blew wanderin' ower the knowes. 

' I hae trampit east, I hae wandered west,' 

The auld gangarel spak to me. 
* Frae Thornhill braw, in her vale o' rest, 

To auld Berwick by the sea. 
I ken the grey Peels ilka yin, 

That Stan' crumlin' by the Tweed, 
By the Abbey wa' I hae slept tear-blin'. 

Where Wattie Scott lies deid. 

' Yince, only yince, I gaed wanderin' soothe 

And crossed by the Cheviot gate. 
But oh, the grippin' o* my soul's drooth, 

That Northumberlan' couldna quaite ! 
I ne'er closeit an e'e till auld Jethart's wa's 

Stood braw in the mornin' flame. 
When the sunlicht fell on the Teviot's shaws, 

I kenned I had landed hame. 

* I hae it a*, though this pock o' mine 

Hauds little o' warldly gear. 
The lease o' life frae the han' divine 

Is a' we daur look for here. 
The laird owerby may ken safter ways. 

An* ne'er sleep 'neath a quarry knowe. 
But his Lord an' mine coonts oot baith oor days 

By the licht o' Life's flickerin' lowe. 

' Guid-nicht. God bless ye. Thenk ye, sir, 

Ne'er peety yin sic as I, 
For I hae a bield 'neath this wavin' fir. 

An' the stars are in yonder sky. 
It 's little odds to the herkenin' soul. 

What titles hing flappin' roun'. 
This nicht I may hear the heaven-sangs roll, 

The laird never catch a soim'.' 

THE BORDER GIPSY KING'S PASSING 

Lightly the leaves on the briest o' the earth are 
drappin', 
Sae let the ripe yins fa*. 
They *11 be ower him the late autumn's gowden 
happin*. 
That kenned nae biggit ha', 
Whae heard yestreen, ay, abune the bum's sweet 
lappin*. 
The last — the hameward ca'. 

' Summon the clan, for the morn up abune is brekin', 

For me that am their king. 
It 's yont earth's boonds, and hame I maun sune be 
trekin'. 

Like a blackcock on the wing. 
When I far yont the gates o* yon land am sncckin', 

Ye '11 be the gipsy king.' 

Sae spak the chief, an* passed when laich wunds were 
sweepin'. 
And sunset filled the sky. 
And I his son, Rob Faa, my lang vigil keepin' 

Wi* my sons stannin* by. 
Closed his twae een, as the mirk ower the muir was 
creepin'. 
And stars brak oot on high. 

In Blackwell Tryst, in the fauld where a love unendin' 

Broods ower the heron's lair, 
Where a caller well whase briest to the lips is sendin' 

The crystal waters fair. 
There, streekit east, the king wi* the peat earth 
blendin' — 

John Faa lies sleeping there. 

He 's sleepin* soond, where the hare an' the deer 
gang boondin'. 

And storms in winter rave ; 
A ring o' Fir in that lane, lane place surroondin'. 

Their brainches gently wave. 
In daith's mirk nicht, an' for the hairt's sair woundin'. 

The birds sing ower his grave. 

Lichtly the leaves on the briest o' the earth are lyin'. 

An' some are ripe to fa'. 
Through the bare beech trees I can hear the laich 
whispered sighin' 

O' soughin' wunds that blaw. 
He heard yestreen, ay, abune the whaups* wild cryin'. 

The last — the hameward ca'. 

THE POET 

TfflRTY years come the month o' June — 

I mind it till a day — 
The yellow-yites were in unco tune, 

The meadows fu' o' hay. 
And I, a strappin* sonsy chield, 

Mawed in the meadow there. 
And rakin' thrang the clover field, 

A lass wi' gowden hair. 

At the ootgaun o' that bonnie year, 

I gied that lass the ca' ; 
Some thocht I wasna blate to speer 

A quean that looked sae braw. 
But I had prospects then in view, 

O* fermin* for mysel ; 
He de'ed — ^that freend wi' promise fu*. 

But ne'er a bawbee fell ! 

We moved intil the muckle toon. 

For better, or for waur ; 
Where nae yin seemed to care a croon 

For them that gifted are. 
I telled them o* my prospects gane. 

My skill at thitmin' neeps ; 
Frae lauchin* toon-folk 's ill to spane. 

Their gigglin' constant dreeps. 

Sae Nannie she took to a shop, 

I to the poet's thrang ; 
And noo the lauchin' toon-folk stop, 

And speer, * Was yon your sang i ' 
Sic is the po'er o* risin* fame ! 

It meets me at a' turns j 
I unnexstan* there *s jist yae name 

Linked wi' the Poet Burns ! 

It 's easier far than milkin' kye, 

Or warslin' in a drain. 
To gie a cast alang the sky, 

When ye are a* yer lane ; 
Syne write it doon wi* pen an' ink. 

Grand is this wark o' mine ! 
I daunner roond — dae nocht but think- 

The shop is peyin' fine ! 

THE DOCTOR 

Whae 's that chappin* at the door o' my hairt 5" 

Whae is *t i whae is 't S" 
That trevelled a lang, dreich, weary airt. 

Skill-blest, skill-blest. 
Some folk thocht he had lost the road : 
Ah ! but they kemiedna the wey to God, 
An' tioo he lies sleepin' aneath the sod, 

S^r missed, sair missed. 

Ay, but the herd folk up Tweed they ken 

It a', it a' ; 
Mind his sair warslin' through muir an' glen. 

In cauld an' snaw. 
Rugged an' grand like oor michty hills, 
Lown as the saft simmer wund that stills. 
He lo'ed us, healed us. Love owerfiUs, 

An' covers a'. 

Whae 's that chappin' at the gateway o' hame s* 

Wark-sair, wark-sair. 
Yin that on earth we '11 can never name 

Nae mair, nae mair. 
He 's gane where the healin' burns rin Strang, 
By heaven's hairtsome meedows, braid an' lang. 
In the lown laich fauldin' o' sun an' sang. 

He 's there, he 's there. 

THE KIRK 'MANG BORDER HILLS 

I canna name them a', but oh ! to me 

They are the best things God has ever made. 

For when I 'm weary, and wad rest awee, 

I find that rest on hill-lands stey an* braid. 

And lown, laigh glens, where His ain han' has laid 

The wild flo'ers on the lea. 

When wabbit wi* the lang dreich hill o' care, 
That aye gets steyer as the years rowe roond ; 
When I hae tholed, till I can thole nae mair ; 
My langin' hairt, wooed wi' the bonni? soond 
O* rinnin* water, breks through ilka boond. 
And oh ! I maun be there ! 

And in yon gleo, hemmed in wi' Border ^ills/ 
I ken a kirk whase roof 's the spreadin* sky. 
The mossgrown flure, flo'cr-drcgt, this valley fills. 
I worship there — the heichts that roond me lie. 
The temple wa's — ^the hillbum rinnin' by. 
The wee, saft voice that stills. 

Until the *oor chaps oot Life's lang fareweel. 
And I 'm for hanie, gie me Thy peace, O God. 
It *s a' I crave, wi' strength eneuch to speel 
The brae that leads me by the Howslack road, 
And see the flo'ers yince mair brek through the sod, 
And in the auld glen kneel. 

GEORDIE'S EPISTLE 

Dear Jock, when yon big German cloored my heid, 

Doon by at Arras on last Hogmanay, 
When I was cairried doon the line for deid, 

I hadna muckle braith wherewi* to pray. 
But my auld faither's constitution stood me weel. 

An' wraxed me frae the girnin' jaws o' daith, 
I 'm dootfu' if my legs could dance a reel ; 

But, och ! I *m thenkfu' that I hae them baith. 

They shaved my croon — I think I see yer smile, 

An* hear ye chucklin*, ' They *d hae rowth to shave.' 
Syne rowed my heid in cloots weel drooked in ile. 

An' wiled yer auld freend frae an airly grave. 
Bowls o' beef tea a wee nurse handed roon', 

Wi' whiles a tastin' o' the rale Auld Kirk, 
There 's nane sae healin' for a war-bashed croon — 

I mean the hinmaist, no* the pat-brewed stirk. 

To help a lang screed to an airly close, 

I *m weel eneuch to work at orra wark ; 
For noo I 'm waled to work for bed and brose, 

Frae airly morn till gloamin' brings the dark. 
We ' cairry on,' ay, cairry on ower lang ; 

It 's sair, sair wark I tell ye mawin' hay, 
A sodger seems a man by-ordinar' Strang, 

A State-erected scythe for gaun a' day. 

When I was bookit for the wark on Ian', 

Man, Jock, I thocht my fechtin* days were 
past. 
That I, yer freend, bare-heided noo, could stan' 

An' draw the lang, deep braith o' peace at last. 
That first gled mornin' at the back o' five 

I chappit at a ferm door, unco blate, 
A' things inside were bummin' like a hive. 

The maister cam', an' glowered, an' roared, * Ye 're 
late.' 

A plate o' parritch, like a poultice auld, 

Was set upon a Scotsman on a stane. 
Dod, man, the parritch poultice was richt cauld ; 

It seemed to freeze me to the very bane. 
We threshed a wee, an* then I darted byres. 

Until the hey oot-by had cast the dew. 
Syne aff we gaed to where twae bonnie shires 

Met on yae field, an' there the scythe we drew. 

Nicht cam' at last, a weary man was I, 

Wi' jist yae langin' — that was rest, dear Jock. 
I speered the fermer where I had to lie } 

Wi* horny han' he handed me a pock. 
' Fill that wi' strae,' said he, ' an' clap ye doon 

Ahint the nowt, we 've nae mair beds to 
spare.' 
Sae, Jock, I laid my auld beld-heided croon 

Aside the kye, an' tholed a sair nicht there. 



GEORDIE'S EPISTLE 

But wi' the morn I handed back the bed 

Wi* words, ye ken, that canna stan' han'-write. 
I 'd rayther be where Haig his kilties led 

In yon great day, an' dee in sicna fight. 
Jock, Jock, auld man, God help us when a 's by. 

An' we *re gaun legless, airnJess, deef, an* blin' ; 
If sodgers noo maun on a strae pock lie. 

What will it be when a* the fechtin *s dune i 

****** 

The sparreys thinkna o' the chitterin' years. 

I 'm laimin* the tin whussle ! — rye *11 grind shears. 

Mind me to Sandy. — Yours aye, Geordie Spiers. 

HER DEEIN' WISH 

Wild drave the snaw alang West Linton muir, 

And soughed through Biggar Moss, 
Whaur daith that nicht set whurlin' through the air 

The plank we a' maun cross. 
*Twas Maynie, Geordie's wife, waited the ca*. 

Up in the Weaver's Close. 

Aside the bed Geordie held Maynie's han*, 

Daith fummeled wi' the lock. 
But Maynie's soul, aye lazy on the gaun. 

Was sweir to heed the knock. 
And Geordie gaunted — love sae lichtly sawn 

Brairds ill on hairts o' rock. 

* Oh ! for my pipe ! ' was Geordie's hairt's desire. 

But Maynie held him fast ; 
And syne he fell to wunnerin' if the fire 
Or Maynie wad sink last. 

* I weel could spare her for the heavenly choir, 

Ayont this nicht o' blast.' 

Laichly he spak, but to that weel-tuned ear. 

That aye had herkened weel. 
The words seeped in, and syne the trump sae clear 

• Brocht Geordie to the heel — 
' Geordie, my man, I henna muckle fear, 
Daith's weel-wurn road to speel. 

HER DEEIN' WISH 

* I *ve dune my best, and when life's trauchle *s gane. 

An* a' that 's wrang turns richt, 
Tak* £ay dune body ower to Pettinain, 

For I maun dee this nicht. 
We '11 baith hae peace when I lie wi' my ain, 

Gress-happit oot o* sicht,' 

Geordie thocht lang, he 'd baud to dae his pairt. 

Ere daith's dark nicht-fa* cam'. 
Wi' dooncast broo as clammy as a clairt, 

Thae thochts through darkness swam ; 
But when his thinkin* took the ben-ward airt, 

He fund it through a dram. 

' Maynie,* the words brak frae his heavin' chest, 

' When ye hev stown away. 
We '11 try ye first, and see if ye will itst. 

On Biggar Kirkyaird brae. 
And, if ye willna, then we '11 tak* ye west. 

On a guid simmer day.* 

COMMUNION 

I SEND ye this sprig frae the hills ever hamely, 
A wee bit white heather frae braes that ye ken. 

For luck, an* wi' love in the 'oor that is lanely — 
I pu'ed it mysel' in a neuk o' the glen. 

The Fell's bonnie briest wi' the purple is streekit. 

The souter has cairted his skeps to Cardon. 
The hey hairst is hame, an' yestreen it was theekit — 

Yer faither's yae crack is the yellowin* corn. 

But oh, my dear laddie, there *s nane but a mither 
Can ken o' the stouns that are ruggin' the hairt. 

The corn an* the heath they were ripenin' thegither 
On thatdayfower years when the war garred us pairt. 

I lift up my een where on hills heather-deckit 
The souter's thrang bees drink the sweet honey- 
dew. 
Yer faither, puir man, keeps the door aye unsneckit — 
He 's little to say, but he wearies for you. 

Last Sunday the glen God's Communion was mindin', 
I thocht on ye, bairn, on the road through the muir, 

An' pu'ed this white sprig where the wee burn gangs 
windin' — 
In yer mither's auld Bible 'twas sanctified there. 

COMMUNION 

Sae tak* ye this flo'er that the Lord's love has blessit, 
And may His communion fa' saft on my ain. 

This white sprig o* heather my ain lips hae kissit. 
Oh, tak' it, dear lad, as a token frae hame. 

THE SANGSTERS 

It *s sho'erin* doon §weet spates o* simmer sang 

On the flo'er-scented breeze. 
And nestin* birds wi' love seem awfu' thrang 

Amang the bonnie trees, 

Amang the bonnie trees, 

Ablow yon simmer sky. 
That hauds the hame where love for ever drces,^ 

And saft winds ever sigh. 

Herk ! hoo he pipes his deep soul-fillin' note. 

Some blackie's love to win ; 
There 's rowth o* hope rowed in that gowden throat, 

Lifted sae high abune. 

Lifted sae high abune. 

The pipin' lovers there. 
Oh, bird o' sang, 'tis noo heavetis love soughs in, 

Blawn on the simmer air. 

The mavis drooks his feathers in the burn, 

And suns, them on the lea ; 
Syne to the lift wi' mony a bonnie turn. 

The waves o' singin' flee. 

The waves o' singin' flee, 

Unhinnert frae his hairt. 
And in God's hame that sang will gethered be, 

By angels o' that airt. 

1 Endures. 
90 



THE SANGSTERS 

'Mong gowden whuns the wheeplin* Unties big 

A moss-bund couthie hame ; 
And far abune the dew-filled daisied rig. 

Like blessin' on the same. 

Like blessin' on the same, 

Love-tochered frae the hills. 
The laverock lifts the sang o* daithless fame, 

And a* my langin* stills. 

Low fa's the whaup's wild cry across the muir. 

As yin whase soul is fey. 
An' yet He kens, wha set ilk sang-bird there. 

The hill-whaups greetin' lay. 

The hill-whaups greetin' lay, 

Oh, Love that bauds up a' ! 
Airt ye ilk sang, o' this lown simmer day, 

Intil yer ain nichtfa'. 

SCOTLAND 

Oh, precious name ! that yont the sunderin* seas 
To mony a hairt, rememberin', brings the tear ; 

Whase broadcast sangs are crooned on ilka breeze. 
An* fa' fu* sweet upon the alien ear. 

Wad that my hairt could frame a bonnie sang. 
No* for the deidly sough o' passin* praise, 

Na ! steer me yont far frae that droothy thrang, 
Wha c^rink the life's-bluid o' the sangs they raise. 

But stannin* laich, weel hidden in the howe, 
O* thee, auld Scotland, an' for thee I sing. 

Oh, bonnie land, roond whilk the saut waves rowe ! 
An* mists at e'enin' to the sweet braes cling. 

Yince mair thy glens are furrowed deep wi* loss. 
The wail o* grief is never far frae thee ; 

Thy crown is maistly tappit wi' a cross. 
An' tears the plaid that faulds thy liberty. 

But still we Stan* ! And stelled upon the hills 
We rest the hairt. Oh, storms o' passion, wheesht ! 

For we wad hear the croonin* voice that stills, 
And, waff wi* care, wad seek a mither's briest. 

SCOTLAND 

Oh, Scotland ! mither, mither o' us a'. 
We arena* worth it, but we come yince mair. 

Lave trauchled hairts in heaven-like wunds that blaw. 
An* mitherly, lead hame this Scottish prayer — 

* Where martyred saints yince bauldly stude, 

Sae for the richt we fain wad stand. 
Ye *ve welcomed aft the hairt's dear blude 
Ootpoured upon the Borderland. 

* Ye silent stanes on yonder muir. 

Oh, Flodden field ! Oh, sleepin' band ! 
Plaid-neuk in heaven this broken prayer. 
Uplifted for the Borderland. 

' Keep, Lord, the soul o* Scotland free, 

Frae eastern to its western strand ; 
And at the gates for ever be 

The guardian o* oor ain dear land.' 

MY MITHER'S SANG 

A LAiCH, sweet soond, like the sab wi* its rise an' fa' 
O' the wund through the buddin' thorn. 

Wi' growin* bairns in the hoose, an' her love ower a', 
Through the trauchle o' ilka morn. 

It was there in the thrang frae morn till the sunset fa', 
That sang was born. 

' Oh, for a closer walk with God.* Dear mither o' 
mine, 
Hoo could ye sing *t in that steer i 
Wi' greetin' bairns on the flure, did that hairt o' 
thine 
Jist sing to haud back the tear s" 
Did the wooin* note, an' the love in ilk bonnie line. 
Bring God sae near <: 

It *s by wi* noo — an' see frae that land sae fair, 

Whaur the braes o' God's heaven streetch broad. 
There shines the ' licht ' she askit for lang an* 
sair. 
An* it glimmers ower a' the road. 
Ay, mither, yer walk is the same in the land ower 
there — 

It is close till God. 

THE LAST JOURNEY ^ 

I 'vE had my last feed frae the stable heck, 
O' sun-drooked hay frae aff the meedow Ian', 
An* noo the maister leads an unco wreck 
Thro* the ferm close on legs that scarce can stan*. 

A kindly haun* is faulded on my broo. 
The mistress lays her cheek against my ain, 
A lang fareweel through tears she whispers noo. 
For that last journey I maun tak alane. 

Ahint the gig I *m heltered wi' a tow, 
Atween the trams I see the new bocht meer. 
Each hes his day, the waters jap an' jow. 
An* sae the tide o* fortune brings me here. 

Doon through the perks wi' stummlin' feet I gang, 
The wee burn seems to sing a last fareweel, 
Abune my heid a mavis pipes his sang. 
The yaffin collie dodges round each heel. 

The new meer drinks her fill frae oot the bum, 
Whase jummlin' glory slockened workin' days. 
Dust intil dust horses an* men return : 
I 've had my day upon the sunny braes. 

1 The writer has been frequently touched by the pathos attending 
the worn-out farm horse led to final auction behind the new-bought 
successor. 

'TWEEN CLYDE AND TWEED 

An* noo I stan' wi' ithers in the mairt. 
An auld dune horse that waits the hinmaist bode. 
The hammer fa's that tells my tremmlin' hairt, 
I 'm yokit for the last turn doon the road. 

A BORDER SANGSTER'S PRAYER 

Whiles frae the window o' my hairt they flicker, 
Far-wannered soonds that come I kenna hoo. 

For nane can tell the music an' the bicker 
O' yon wee burn that streeks the dark hill's broo. 

Sae come thae sangs, an' oh ! I wad mak siccar. 
If they ring true. 

A laddie wearied wi' a lang day's guddlin', 
Lays by his thresh o' troots upon the brae ; 

Syne far abune the war-path o' his puddlin', 
Frae a clean pule, an' through a wheaten strae 

Drinks — ^fiUs his hairt wi' things past understandin'. 
In his bauld day. 

We *re a' God's bairns sair trauchled wi' the strivin,' 
Aside the burn edge o' Life's passin' oor. 

An*, laddie-like, when days are far frae thrivin'. 
We leave the thresh o* things among the stoor. 

And on the heichts, where wunds their weys are drivin', 
Seek His ain po'er. 

I 've herkened lang, and far abune my sinnin'. 
When hunkerin* in the dour glen o' despair, 

I 've seen heaven's mercy doon the hillside rinnin*. 
Lord God o' a', Yer love is ever there. 

And heard at sunset oor the angels hymnin' 
Their evenin* prayer. 

'Tis then the dews o' peace come saftly dreepin'. 
An* drook the soul wi* their forgiveness sweet. 

And in the howe o' heaven's eternal keepin'. 
Love an* mysel' within the sunlicht meet, 

Sangs flude my hairt, the whaups alane gang weepin*, 
'Mong muirs o' peat. 

An' this my prayer, when gates abune are swingin*. 
And I at last the gowden stairs maun dim', 

To find a bield wi* langsyne glories hingin', 
Weel-backit frae the saints an* seraphim. 

That I may croon — that wistna o* sic singin* — 
A muirland hymn. 

RAB— DYKER AND POET 

For lang within his smiddy he had hammered micht 
an' main. 
The sperks o' thocht gaun fleein* through the flure. 
The dunts upon the study 'cried lood oot his weicht 
o' brain. 
And like Samson he had rowth o' tousled hair. 

Wi' his chappin' folk had gethered, an' the horse- 
shaes o' his sangs 
Gaed bizzin' yin by yin oot through the byne. 
Syne rawed alang the smiddy bauks ilk ballant 
skenklin' hangs. 
And a voice within him spak, ' There 's nane like 
mine.* 

He read them to his cronies, an' the verdict was 
' save 's a*,' 
' There 's nane noo leevin' wi' sic rhymin' turns.* 
But 'twas left to Tammas Wabster, an' nane like 
Tam could blaw — 
* Freends, we needna langer murn for Rabbie Burns.' 

An' sae Rab stoppit workin* — he had dykin* for his tred. 

An* wife an' weans leeved lichtly on his muse. 
For a sunset wasna fillin* to yin no' poet bred — 
'Twas mair like prose that keeked through wee 
Rab's trews. 

'TWEEN CLYDE AND TWEED 

Sae Robbie worked wi' sunsets — it was grand to see 
him Stan' 
At the darkening hingin* ower a drystane dyke. 
Syne, to the lowin* glory, he wad streetch a poet 
haun*. 
An* thochts cam like a swairmin* bum-bee's bykc. 



But Janet, that 's Rab's wifie, saw an empty parritch 
pat. 
That the manna o* a sunset couldna fill. 
And saw the shoggly cairt o' sang in whilk the poet 
sat 
Wad sune be coupit braidside on life's hill. 

She wistna wha the bodie was that drave Rab to 
the deil. 
Some cronie dootless o' the public-hoose, 
Wha leeved ayont Parnassus, a heicht that few can 
speel. 
The speelin* o 't had left Rab unco croose. 

But Janet, sairly angered, thocht upon the hungry 
weans, 
Wi' a mither's, no' a wud-be poet's hairt. 
Thocht she, my singin'mannie, ye will pree the waes 
an' pains. 
An' wi' the stervin' hoosehold thole yer pairt. 

RAB— DYKER AND POET 

Rab, wi' poetic daunner, stepped oot-ower the flure 
next morn. 
His brekfast lay ootstreetched upon the plate — 
'Twas the latest gowden sonnet frae a Peebles paper 
torn. 
An' Janet's tongue cam rowin' in full spate ! — 

' Stick to yer tred, Rab, though it be 

Dykin', or sortin* kye, 
And frae yer bannet let that bee 

Gang bummin' to the sky.' 

THE SINGER 

A' DAY I hae heard yer sang, 

A' day ower the burn the singin' ; 

Bonnie bird, what a cheery sang, 
Frae the hawthorn ringin'. 

Oh, care in the howe o' the hairt, 

Herken lang whaur the spate comes sweepin* ; 
The spate o* sang frae the hawthorn airt. 

Through the sunlicht dreepin'. 

The hawthorn buds in the auld haw tree 
Are burstin' there in the simmer glory ; 

An' oh ! the sang 's like a psalm to me, 
Wha lo'es yer story. 

Could I grup the soul in the lilt. 

But I canna, bird, for the care that 's deavin' ; 
There 's aye a stang rowed close intilt. 

Stabs the hairt wi' grievin'. 

Bird that sings in the bonnie glen, 
Abune the wee burn's happy foamin', 

Yer sang wins hame, it gangs saftly ben. 
At the simmer gloamin'. 

A CITY BURIAL 

Nae kindly touch is here, nae sough o* hame 
For him wha lo'ed the hills an' rinnin' burns. 
Nae yin need tell me that it 's a' the same. 
When yont to God the soul o' man returns. 

Eh, man, I ken hoo tenderly at last 
In oor ain glen we lay the quaite hairts by, 
Ower ilk kenned briest the rich, saft mool is cast, 
An* ilka yin is happit wi' a sigh. 

But here whaur things a' tapsal-teerie rowe. 

The fecht gangs on till folk rin out o' braith. 

An' when some soul slips quaitely through daith's 

howe. 
They stopna fechtin', for Life 's mair than Daith. 

But in oor glen when yin steps hame to God, 
We lowse frae wark, and wi' an auld-warld grace 
Convoy oor freend in sorrow doon the road. 
An' lay him gently in his restin' place. 

The heichts o' Tweeddale lift ilk bonnie briest 

Abune a glen wi' flo'ers bedeckit fair. 

While through its strath the burn gangs wimplin' 

east — 
That bonnie land yer een will see nae mair. 

Oh, freend o' mine, wha lo'ed oor auld Kirkyaird, 
No* in this place o' cley on sic a day : 
Na ! I 'd hae laid ye neth a bonnier swaird — 
The daisied glory o' the auld Kirk brae. 

THE DESERTED WORKSHOP 

I MIND the day when in a circle roond. 
The souters pu'ed the lingel-ends an' sang 

Auld Border ballants, dod the cheery soond 
Gaed bonnie when the leathered lapstane rang. 

Three sons o' sang, precentors ilka yin, 
Wi' whiles an antrin tramp to swell the bass, 

Twae prentice chiels to lead the treble in, 
An' swell the praise o' Ballochmyle's braw lass. 

Quaitely he sat amang the bursts o' praise — 
The maister's hairt was a* for bees an' flo'ers. 

Yae psalm, yin only, could the gude-man raise, 
The hundredth, wi' His trith that aye endures. 

A bunch o* broom upon the maister's richt, 
Weel worn, brings back the curler's manly play. 

Ay, and I 've heard him on a July nicht. 
Gang ower the glory o' a curlin' day. 

In lang forenichts when winter's snaw blew snell, 
A hauf-made skep brocht mem'ries o* Cardon. 

A roset haun' upon the lint-threed fell — 

The souter's soul was where the blithe bees drone. 

Deep lay the pairin's roond the circlin* feet. 

The roset pat is hotterin* on the fire — '■ 
Oh mem'ry wi* my hairt enoo ye meet ! 

I hearken for the souter's bonnie choir — 

But quaiteness fa's, where yince was unco steer. 

The tacket drivin' dunners nevermair. 
Auld times come rowin' frae a by-gane year, 

Thae times I played upon a buit-spread flure. 

Is 't daith i aweel, some folk wad ca' it daith. 

To me, a souter's bairn, sic never dees. 
I '11 mind o't till I draw my hinmaist braith. 

Life till the end will aye haud flo'ers an' bees. 

He 's wi' us yet, the maister o' the men. 
But o' the choir maist sing amang the blest. 

Whae kens, when we hae passed the daurk, laich glen. 
We '11 hear them singing in the souter's rest. 

An' we '11 gang ower — But oh ! there 's silence cauld 
In this dear place that speaks o' auld lang syne. 

Nae hammer fa's, nae Border love-sang auld 
Comes to this waitin', listenin* hairt o' mine. 

THE PSALMS 

Three chiels forgethered at the Auld Kirk gate 

Yae day in June, 
Crackin' o' jidgment, an' the lost estate 

O' folk in toon, 
O' whae it was last Sunday in the plate 

Pat, hauf-a-croon. 

The crack fell roond to prices at the mairt 

O' Border lambs. 
An' hoo the landlord o' the auld White Hairt 

Watered the drams. 
Syne lawyer Dyson backed his elder's cairt 

Against the psalms. 

Wi' wordy flow the lawyer set things gaun, 

* Gie me the 'oor. 
When God the Lord streetched oot His michty haun*. 

Raised sic a stoor. 
That Israel fund nae bield in a' the Ian' 

Wherein to co'er.' 

' Aweel sae be it, ilk yin to their tred, 

Nae brae I 've speeled.' 
Said yin whase knees bespak him weavin' bred. 

And puirly creeled, 
' By howms sae green my weaver's soul 's been led, 

That psalm 's my bield/ 

* Afore I gie the bell the kindly jow. 

In God's ain name/ 
Said he wha dwalt aside the Auld Kirk knowe, 
O' beadle fame. 

* I 'm wi* ye, WuUie, ay, the shepherd's howe 

Is maist like hame.' 



' But here 's M'Bride,' and as the buirdly form 

Wha kept the Toll 
Stepped to the gate, the beadle speired that morn. 

This quastin droll — 

* To what auld psalm wad ye in reivin' storni 

Tether yer soul S* * 

* God's strength an' refuge, sung on muirs lang 

syne 

Is awfae true. 
But covenantin' draws ower straucht a line 

Wi' moody broo. 
The fortieth psalm comes to this hairt o' mine 

Like drappin' dew. 

' I 've waited, neebours, for the Lord my God, 

In cauld an' weet. 
He lowsed, when laired I could nae langer plod. 

My glaury feet, 
I 'm saveit noo, an' trudge Life's hard toll road. 

My Lord to meet.' 

THE PSALMS 

Sae spak the tollman, an* the jowing bell 

In simmer calm 
Stoppit ; and frae the kirk wi' sab an' swell, 

An' healin* balm. 
They lifted up in sang to God's Ain Sel', 

The tollman's psalm. 

THE BACK-END 

WuND o' this autumn 'oor across the heather muir, 

Ye 're blawin*, blawin'. 
An* at my feet the rowans red, an' fair, 

Are fa'in', fa'in'. 
On stookit corn the craws are dennerin* there. 

An* crawin*, crawin*. 

I ken an odds on BurghMuir laich lah*. 

It *s barin*, barin*. 
An' through the neeps the ^ird wi* gun in haun*. 

Is farin*, farin*. 
While *hint the dyke auld Poachie taks his stan*, 

Sae darin*, darin*. 

The wee bit bairns are sprauchlin' up the brae. 

Ilk yin unwillin*. 
They *re bund to gang — the schule taks up the day, 

Wi* drillin*, drillin'. 
There *s no' a wean but fain wad stop away, 

Frae schulin*, schulin*. 

The tawtie-howkers cam owerby yestreen, 

A' singin*, singin*. 
Dod, yon 's the life, wi* dirt up to the een, 

An* clingin*, clingin*. 
The rattlin' cairts a* doon the glen are seen, 

Hairst-bringin*, bringin*. 

THE BACK-END 

Auld weedae Wabster wi' her lade o' sticks. 
Comes bendin', bendin*. 

I see BoGHA* is heidin* a' his ricks, 
Raip-rendin', rendin'. 

Ay ! ay ! wi* Time we canna play bairns' tricks, 
It 's endin', endin'. 

THE LORD'S PRAYER 

(A Scots Version) 

Hame o' the soul, ah, God whilk art abune. 
Thy name is a' in a*, maist ilka nicht 

Thy kindly mune 
Ower the dark staney howe spreads oot its licht. 

When day is dune. 

Hoo can it. Lord i hoo can the glisk o' hatne 
Be glisked doonby *mang a* the stoor an* steer s* 

Wha is *t to blame i 
That Heaven's dear wull seems, when it *s met doon 
here, 

Sae far frae hame i 

Oor daily breid ! na, na ! it 's no eneuch, 
A thenkfu' sparrey may lift up its sang 

For crusts gey teuch. 
An' as for him wha daes his neebour wrang. 

Sough follows sough. 

Ilk day, dear Lord, as we unsneck the door 
Temptation wi' a jow comes rowin* in : 

Herk to its roar ! 
Wrax us Thy grace. Oh, haud the evil yin 

Back frae the door. 

THE LORD'S PRAYER 

Alang the plainstanes edge 'tween shop an' street 
The blades o* gress lift up their heids to God. 

Ye canna see *t ! 
Aweel, God help ye, for they pint the road 

For hamegaun feet. 

A SANG O' PEACE 

An unco din we *ve passit through, 
An' a' the bells that hameward rang, 

Were ocht but fu' 

O' love-lilts new. 
We 've made ower muckle o' a sang 

That 's far frae true. 

I ken peace bides amang the hills, 
But that 's God's ain for evermair. 

His love owerfills 

The lippin' rills, 
Whaur troots for joy, mang threshes fair, 

Loup in the pules. 

But whaur 's the peace to whilk men plod i 
I hear a sough no' like the lown, 

Saft sang o' God, 

When, wi' his load. 
The weary-hairted hame has stown 

The canny road. 

Yestreen, laich-doon, I saw it swing. 

An auld trench coul, that yince faced hell. 

Oh, winsome thing. , 

Hoo sweet ye hing. 
Jammed fu' o' flo'ers sent by God's sel', 

O' peace to sing. 

THE AULD GLEN 

There 's a ribbon o' road rins through the glen. 

An* the stoor an* steer o* ilk passin* day 

Seem like d?ith*s cauld haun* that gangs wraxin' ben, 

An' it *s this folk say, 
' For the auld time peace, an* the auld time men 

Ye needna pray.' 

There *s a wearyfu' din on yer bonnie broo, 
Whaur the gates ootstreetched, and yince lockit fast 
Kepped the waitin' laird, an' he had to boo 

Ere he wan past. 
But the Toll gate *s gane, an* it 's bedlam noo. 

And like to last. 

Oh my auld grey glen wi' the langsyne hairt. 
An' the peace that cam wi' the bygane years. 
For the sough o* calm that was aye yer airt, 

There *s few folk speers. 
There 's a waefu* steer, an' I staun' apairt, 

Hairt-filled wi* tears. 

Ay, the curse o' gowd fills ilk pechin' briest. 
It *s an unco scrammel alang Life*s road. 
But there comes an *oor when we 're facit east 

To meet wi* God. 
An* him that *s maist may be coonted least, 

Wi* his gowden load. 

There 's a ribbon o* road rins through the muir, 

Whaur a byroad leads to Kilbucho hills, 

I maun lowse an' aff, for the sunlicht 's there. 

An* the peace that stills. 
Whaur the dear God spreads on the heather flure,~ 

The singin* rills. 

